Čajangrad

mini|300px|Snimak nakon što je u novembru 2019 završeno prvo sistematsko iskopavanje
**Čajangrad** je porušena srednjovjekovna tvrđava, nalazi se između naselja Malo Čajno i Veliko Čajno u općini Visoko. Izraz Čajno je starijeg datuma, a Pavao Anđelić ga nalazi u staroslavenskom glagolu čajati (čuvati) i to povezuje sa čuvanjem i zaštitom - prvobitnom funkcijom ove tvrđave.

## Položaj i uloga 
Čajangrad je smješten iznad rijeke Gračanice. U imenu i položaju grada raspoznaje se njegova osnovna funkcija da zaštiti put između Visokog, Sutjeske i Bobovca. Bio je pravougaonog oblika. Imao je zaštitni bedem, okruglu kulu i zidine. Prilaz je bio moguć samo sa zapadne strane. Dodatno je osiguran kanalom širine oko 5 metara i dubine oko 3 metra. Debljina zida je oko 1 metar a njegova struktura je karakteristična za bosansku fortifikacionu arhitekturu kasnog srednjeg vijeka.

Prema navodima Bešlagića udaljenost između nekropole i Čajangrada je otprilike 1&nbsp;km. Marko Vego je ovaj lokalitet datirao u srednji vijek, dok Pavao Anđelić ipak daje donekle precizniju dataciju – kasni srednji vijek.

Grad nema svoje podgrađe ali sliv Gračanice ukazuje da je mogao biti središte manje teritorijalne i političke cjeline pod nazivom Gračanica. Prema tradiciji u podnožju grada na lokalitetu Crkvenište nalazila se crkva. U blizini grada su toponimi Kraljev do, te Kraljevo guvno, koji asocira na prikupljanje prihoda za vladara. Na lokalitetu nisu vršena značajnija arheološka istraživanja. U podnožju utvrde u pravoslavnom groblju pronađena je ploča kaznaca Nespine, koja se nalazi u Zemaljskom muzeju u Sarajevu.

## Istraživanje 
Čajangradska utvrda u naučnoj literaturi prvi put se spominje u djelu *Stari bosanski gradovi* autora Hamdije Kreševljakovića, gdje navodi:

*"To je bio grad kome je osnovica pravokutnik, a u jednom uglu vidi se još nešto zida okrugle kule, koja je stajala do ulaza u grad i s te (zapadne) strane se moglo pristupiti gradu, dok je s ostalih strana pristup upravo nemoguć. I s Čajangrada otvara se vidik na sve strane, s njega se vidi Bobovac na sjeveru i Visoki na jugu. Nije stoga isključeno, da je Čajangrad vršio i optičku vezu između Bobovca i Visokog."*

Arheološka istraživanja ovog lokaliteta započeta su vršena 15 septembra 2016. Tokom arheoloških istraživanja otvorene su 4 probne sonde na različitim lokacijama. Skinut je površinski sloj sa već vidljivih zidova kule i vanjskog bedema uz samu kulu. Tom prilikom pronađeno je velika količina nagorenih životinjskih kostiju i fragmenti keramike. U 2018. napravljen je i turistički put do grada, koji je prije bio teško dostupan. Istraživanja su nastavljena i 2019. a konačni plan je da se tvrđava očisti i u potpunosti otkrije. Kampanja provedena od 3. oktobra do 2. novembra 2019 je predstavljala prvo sistematsko istraživanje i otkopavanja grada.

## Također pogledajte 
* Bobovac
* Stari grad Visoki
* Visoko u srednjem vijeku
*Ploča kaznaca Nespine

## Reference 
## Literatura 
* Pavao Anđelić, Srednji vijek, u: Visoko i okolina kroz historiju, Visoko 1984, 185.
* Pavao Anđelić, Čajan-Grad (Visoko), Arheološki leksikon Bosne i Hercegovine, Tom III, Zemaljski muzej Bosne i Hercegovine, Sarajevo 1988, 16-17.
* Čajangrad, http://visocko-oko.co.ba/visoko/cajangrad/
* Reafirmacija srednjovjekovnog lokaliteta Čajangrad, http://zavicajnimuzej.com/?page_id=79

## Vanjski linkovi 
* Krije li Čajangrad kraljevsku riznicu
*U Zavičajnom muzeju predstavljena dosadašnja arheološka istraživanja lokaliteta Čajangrad
*reljef iz Maloga Čajna kod Visokog s dodanim natpisom velikog kaznaca Nespina Ranosrednjovjekovni reljef iz Maloga Čajna kod Visokog s dodanim natpisom velikog kaznaca Nespina

Kategorija:Tvrđave u srednjovjekovnoj Bosni
Kategorija:Historija Visokog
Kategorija:Tvrđave u Visokom